**Sanāksmes par Atveseļošanas fonda ieviešanas jautājumiem**

**Protokols**

*datums skatāms laika zīmogā* Nr. Nr. 5.2-1/11/80

Sanāksme notiek MS TEAM platformā 07.10.2021. plkst.10:00

Sanāksmi vada ES fondu sistēmas vadības departamenta direktore Z.Jansone, kas sākotnēji informē par organizatoriskiem jautājumiem, proti jautājumu pieteikšanu MS TEAM čatā. Attiecīgi visi jautājumi ar atbildēm tiks iekļauti protokolā. Līdz ar to protokola sagatavošanai šī sanāksme tiek ierakstīta.

|  |  |  |
| --- | --- | --- |
| **Nr.p.k.** | **Darba kārtības jautājums** | **Jautājuma izklāsts** |
| 1. | Aktualitātes par Atveseļošanas fonda (turpmāk-AF) plāna ieviešanas saistīto dokumentu izstrādi/statusu no Eiropas Komisijas (turpmāk- EK) puses. | Eiropas Savienības (turpmāk- ES) fondu stratēģijas departamenta direktors E.Šadris prezentē iestādēm attiecībā uz tālāko sadarbību ar EK AF plāna ieviešanā.   * Informējam, ka vēl joprojām no EK puses tiek sagaidīti Darbības noteikumi - Operational Arrangements (turpmāk tekstā- OA), kuros paredzēts iekļaut papildus uzraudzības rādītājus, kas attiecas uz atskaites punktu un mērķu izpildīšanu (atbilstoši Regulas 20.panta 6.punktam). OA projektu plānots saņemt š.g.11.oktobrī. Savukārt pēc OA projekta saņemšanas sekos divpusēja sanāksme ar EK š.g. 15.oktobrī, kurā paredzēts izrunāt aspektus, kas būtu precizējami/papildināmi. Līdzko tiks saņemts EK priekšlikums, tas tiks nosūtīts visām iestādēm, aicinot sniegt viedokli. * Š.g. 11.oktobrī plānota EK ekspertu darba grupa par OA veidlapas projektu, kas tika nosūtīts arī visām iestādēm. Ja iestādēm ir komentāri/jautājumi par OA veidlapas projektu, tad tos ir iespējams iesūtīt līdz š.g.8.oktobrim. Pēc būtības kopējais tvērums šim dokumentam ir noteikt: * Pārbaužu mehānismus katram no atskaites punktiem un mērķiem; * Starpposmu rādītājus, pret kuriem EK vēlas analizēt kopējo progresu AF plāna sasniegšanā; * Kopējos sadarbības principus AF plāna uzsākšanā un ieviešanā, t.sk. paredzot dokumentu ex-ante skaņošanu. * Skaņojot Ministru kabineta (turpmāk-MK) noteikumus un informatīvos ziņojumus ar EK, nepieciešams tos iesniegt EK, tai skaitā angļu valodā. Saskaņošanas termiņš - vidēji 2 nedēļas, pēc kā iespējams atkārtots saskaņošanas process (ja saņemti EK komentāri ar būtiskiem iebildumiem vai arī FM negūs pārliecību, ka iestāde ir ņēmusi vērā EK sniegto viedokli). * Iestādēm tika nosūtīts informācijas pieprasījums, tas ir līdz š.g. 13.oktobrim iesniegt informāciju par 2021.gada sasniegtajiem vai vēl sasniedzamajiem atskaites punktiem. Vēršam uzmanību, ka EK vēlēsies skaņot gala nodevumu vai pārliecināties par sasniegšanas apliecinājuma dokumentu atbilstību pirms atskaites punktu vai mērķu sasniegšanas. Attiecīgi lūgums to ieplānot laika grafikā, paredzot skaņošanas termiņu vidēji 2 nedēļas. EK vērsīs dalībvalsts uzmanību uz tiem atskaites punktiem un mērķim, par kuriem ir vēlams saskaņojums. Pēc detalizētākas informācijas saņemšanas no EK informēsim ministrijas un Valsts kanceleju. |
| 2. | Revīzijas iestādes pārbaužu tvērums. | Revīzijas iestādes (turpmāk- RI) vadītāja N.Lasmane prezentē iestādēm attiecībā uz pārbaužu tvērumu AF ietvaros.   * RI auditēs galvenokārt tās iestādes, kas nodrošinās praktisko investīciju projektu un reformu uzraudzību. Savukārt finansējumu saņēmēji būs RI pārbaužu apjomā tikai tiktāl, lai pārliecinātos, ka iestādes savu darbu ir veikušas pietiekami rūpīgi, līdzīgi kā tas ir ES struktūrfondos. * Secība, kādā RI plāno organizēt savu darbu: * Izskatīt visu AF plāna reformu un investīciju plānus. * Sagrupēt pēc atbildīgajām nozaru ministrijām vai Valsts kancelejas, kas būs atbildīga par konkrētās jomas investīciju un reformu ieviešanu, t.sk. izvērtējot riskus. * Vienoties ar CFLA par RI skatījumu. * Līdz 2022.gada aprīlim izstrādāt AF revīzijas stratēģiju. * Ir izstrādātas EK revīzijas vadlīnijas, kurās norādīts, ko EK sagaida no RI. Attiecīgi RI sniegs viedokli par sistēmu kopumā un šī sistēma tiks vērtēta līdzīgi kā ES struktūrfondos, taču tiks vērtēta tikai trijās kategorijās (darbojas, darbojas ar atsevišķiem izņēmumiem vai nedarbojas). Pārbaudes tiks veiktas gan sistēmas, gan projektu līmenī. Revīzijas apjomā tiks ietverti šādi kritēriji: * IT sistēma, kura uzkrāj datus par atskaites punktiem un mērķiem. * Likumības jautājumi par valsts atbalsta, iepirkumu u.c. nacionālo noteikumu ievērošanu AF ietvaros. * Krāpšanas, korupcijas un interešu konflikta novēršana, atklāšana un labošana. Projektu līmenī tiks veiktas pārbaudes, izmantojot t.sk. VID datu bāzi u.c. reģistrus. * Dubultā finansējuma pārbaudes. Iestādei jābūt sistēmai iestādes ietvaros, kā tā spēj novērst dubulto finansējumu. Projektu līmenī tiks veiktas pārbaudes, izmantojot dažādas datu bāzes, skatot riskantās jomas, pārklāšanos ar citiem fondiem un nacionālām subsīdijām. * Vienkāršotās izmaksas. Iestādē jābūt uzticamai iekšējai kontroles sistēmai atbilstoši MK noteikumos noteiktajam. RI aicina iestādēm piemērot vienkāršotās izmaksas. Vienlaikus OLAF un EPPO AF ir pasludinājuši par paaugstināta riska fondu. |
| 3. | Finanšu ministrijas Iekšējā audita departamenta iesaiste AF vadības un kontroles sistēmas novērtēšanā. | FM Iekšējā audita departamenta (turpmāk - IAD) Iekšējā audita politikas plānošanas nodaļas vadītājas vietniece E.Gabranova prezentē plānoto IAD iesaisti AF vadības un kontroles sistēmas novērtēšanā.   * FM IAD Iekšējā audita politikas plānošanas nodaļa valsts pārvaldē ir atbildīga par iekšējā audita politikas izstrādi, t.sk. izstrādā metodiskos materiālus un koordinē valsts pārvaldes iekšējā audita struktūrvienību darbu, kā arī atbildīga par auditoru profesionālās kompetences paaugstināšanu. * Katras iestādes iekšējā kontroles sistēma tiek atspoguļota no trīs aizsardzības līniju modeļu viedokļa. Iekšējo auditu struktūrvienības ir viens no auditu vadības un kontroles sistēmas uzraudzības mehānismiem. Attiecīgi iekšējā audita struktūrvienība novērtē, gūst pārliecību par pirmās[[1]](#footnote-1) un otrās[[2]](#footnote-2) aizsardzības līnijas darbības efektivitāti. Plānojot un īstenojot auditus, IAD sadarbosies ar ārējiem pārliecības sniedzējiem, t.i. RI un Valsts kontroli. * Ņemot vērā iestādēm deleģētās funkcijas un kompetences jomas, Iekšējā audita struktūrvienības sagatavo iekšējā audita vides dokumentu, kas būtībā atspoguļo iekšējo auditu struktūrvienību darba apjomu (auditējamās sistēmas). Šāds sadalījums šobrīd ir noteikts MK noteikumos par auditu un konsultāciju veikšanu. Tātad paredzams, ka vairākām iestādēm iekšējās kontroles sistēmās iekļausies arī AF plāna ietvaros īstenojamās investīcijas un reformas. Attiecībā uz AF Iekšējā audita struktūrvienības varēs sniegt savu ieguldījumu AF vadības un kontroles sistēmas darbības novērtēšanai. Ņemot vērā regulējumu u.c. būtisku informāciju par AF plāna īstenošanu, IAD sagaida, ka audita struktūrvienības aktualizēs iekšējā audita vides dokumentus, papildinot attiecīgo auditējamo sistēmu aprakstus ar informāciju par plānotajām AF investīciju un reformu aktivitātēm. IAD vērš uzmanību, ka atšķirībā no ES fondiem un citiem ārvalstu finanšu instrumentiem AF uzraudzībai netiek prasīts veidot jaunu/atsevišķu iekšējās kontroles sistēmu Iekšējā audita vidē. Tātad AF investīcijas un reformas iekļaujas kopējās iestādes darbībā. Auditējamām sistēmām tiks noteiktas prioritātes, novērtējot vairākus riska faktorus un ņemot vērā iestādes vadības vērtējumu. Balstoties uz šo risku faktoru vērtējumu, IAD noteiks auditējamo sistēmu prioritāti: augsta, vidēja, zema. Ņemot vērā pieejamos Iekšējā audita struktūrvienību cilvēkresursus, tiek veikts resursu aprēķins un sadalījums uz visiem audita struktūrvienību kompetences uzdevumiem. Praktisks piemērs: ja auditējamā sistēmā A paredzēts, ka tiks īstenots kāds no AF plāna investīciju projektiem, pēc riska faktoru novērtējuma šai sistēmai ir noteikta augsta prioritāte un, ja šīs sistēmas iekšējās kontroles sistēma ir auditēta pirms diviem gadiem, ļoti iespējams, ka šī sistēma A tiks iekļauta iekšējā auditu struktūrvienības nākamā gada plānā. Kad iekšējā auditu struktūrvienības izstrādās gada plāna projektu, tas tiks skaņots ar RI un Valsts kontroli, lai mazinātu darba apjoma dublēšanu un pārrunātu visus iespējamos paļaušanās aspektus. * Iekšējās kontroles sistēmas darbība AF plāna investīciju un reformu ieviešanas ietvaros tiks novērtēta gada plānā paredzēto iekšējo auditu ietvaros. Katra iekšējā audita struktūrvienība individuāli izvērtēs iespējamo darbu pārklāšanos, kā arī vērtēs iespējas sadarbībai ar RI. * Galvenais mērķis iekšējo audita struktūrvienībām ir veikt uz riskiem balstītus iekšējos auditus, t.sk. auditēšanas metodes un apjoms tiks noteikts atbilstoši AF investīciju projektu un reformu aktivitāšu ieviešanas stadijai. * Iekšējā audita struktūrvienības auditos novērtē ne tikai atbilstības/likumības jautājumus, bet arī pievērš uzmanību: * darbības efektivitātei, * finanšu uzskaites, citas informācijas ticamībai, pietiekamībai, dubultā finansēšanas riska vadībai; * administratīvā sloga mazināšanas iespējām; * labas kopējās pārvaldības principu ievērošanai; * informācijas (datu) aizsardzībai; * informācijas sistēmu, datu bāžu darbības drošībai; * korupcijas, krāpšanas, interešu konflikta risku vadībai. * Novērtējot gada plānā iekļautās auditējamās sistēmas, katrā audita ziņojumā ir viedoklis par auditējamās sistēmas iekšējās kontroles sistēmas darbības atbilstību un efektivitāti un, ja plānoto auditu ietvaros tiek skatīti AF investīciju projekta vai reformu ieviešanas aktivitātes, tad IAD paredz, ka iekšējo auditu struktūrvienības savos ziņojumos vadībai iekļaus arī vērtējumu par vadības un kontroles sistēmu AF investīciju projektos un reformās. * Izstrādājot ikgadējo informatīvo ziņojumu, IAD pievērsīs uzmanību iestāžu sniegtajiem vērtējumiem par AF vadības un kontroles sistēmas atbilstību un efektivitāti. |
| 4. | Iepirkumu pirmspārbaužu tvērums, kā arī sociāli atbildīgs publiskais iepirkums (PROVIDUS). | 1. Iepirkumu uzraudzības biroja (turpmāk - IUB) Kontroles departamenta direktore I.Vingre prezentē attiecībā uz iepirkumu pirmspārbaudēm AF ietvaros.  * Kopumā IUB funkcijas paliek nemainīgas attiecībā uz jebkuru iepirkumu, neatkarīgi no finansējuma avota. Tātad attiecībā uz AF iepirkumiem IUB turpina pildīt uzraudzības funkciju (t.sk. sūdzību, administratīvo pārkāpumu izskatīšana) un īpaši uzsver konsultējošo funkciju. Papildus tiek noteikta AF pirmspārbaužu funkcija. * Pirmspārbaužu saturs: * Pirmspārbaužu veikšana ietver sevī galvenokārt iepirkumu dokumentācijas pārbaudes. IUB, veicot pārbaudes, izmantos jau šobrīd izstrādātās pārbaudes lapas. Tiks izvērtēta iespēja arī pārbaudīt atsevišķos gadījumos iepirkuma galvenos aspektos, piem., kvalifikācijas prasības, piedāvājuma izvēles kritērijus (proti, ne vienmēr visu iepirkumu kopumā). * Ieteikumu ieviešanas uzraudzība - praksē tas nozīmē galvenokārt nepieciešamību veikt grozījumus iepirkumu procedūras dokumentācijā, kam IUB seko līdzi, kā arī konsultē ieteikuma ieviešanas procesā visa nepieciešamā informācija tiek ievadīta KPVIS. * IUB veido uz riskiem balstītu pirmspārbaužu izlasi, izvērtējot dažādus aspektus, un viens no svarīgākajiem aspektiem vienmēr ir bijusi plānotā līguma vērtība; tāpat svarīgs aspekts ir pasūtītāja veids, kā arī citi aspekti.  1. PROVIDUS Domnīcas vadošā pētniece A.Frīdenberga prezentē saistībā ar sociāli atbildīgo publisko iepirkumu.  * Norāda uz dažiem ieteikumiem sociāli atbildīga publiska iepirkuma piemērošanai AF ietvaros. * Ja iestādes izlems īstenot publisko iepirkumu kā sociāli atbildīgo publisko iepirkumu, norāda uz veicamiem pasākumiem.. * Aicina iestādes iepazīties ar informāciju IUB mājaslapā: [Sociālais iepirkums | Iepirkumu uzraudzības birojs (iub.gov.lv)](https://www.iub.gov.lv/lv/socialais-iepirkums). Šobrīd tiek gatavots mācību modulis. |
| 5. | CFLA pārbaužu tvērums AF plāna uzraudzībā (t.sk. Projektu portāls (KPVIS)). | 1. CFLA Programmu vadības un uzraudzības departamenta direktore D.Burkāne prezentē attiecībā uz CFLA pārbaužu tvērumu AF plāna uzraudzībā.  * AF plānā ir paredzēti dažādi uzraudzības mehānismi: * AF plānā definēti konkrēti finansējumu saņēmēji. Tas nozīmē, ka nav nepieciešams atklāts konkurss, finansējumu saņēmējus jau ir noteikusi nozaru ministrija vai Valsts kanceleja. Šajos gadījumos CFLA neiesaistās atlases procesā un projekta ieviešanas uzraudzībā, kā arī neslēdz līgumus ar finansējumu saņēmējiem. Šādos gadījumos CFLA veic pārbaudes izlases veidā. * AF plānā nav definēti konkrēti finansējumu saņēmēji. Šajā gadījumā būs nepieciešams organizēt atklātu konkursu un CFLA veic projektu iesniegumu atlasi, kā arī slēdz līgumu par projekta īstenošanas uzraudzību. Papildus CFLA slēgs līgumus par pašvaldību, augstskolu un komersantu projektu ieviešanas uzraudzību, neatkarīgi no to atlases veida. Šādos gadījumos CFLA piešķir un uzrauga valsts atbalstu, uzrauga rādītājus, veic maksājumus, piemēro korekcijas, veic pārbaudes izlases veidā. * CFLA horizontālās pārbaudes tiks veiktas visiem AF projektiem izlases veidā, balstoties uz risku izvērtējumu: * Interešu konflikts, korupcija un krāpšana iepirkumu pārbaužu ietvaros (datu analīze, informācija no trešajām pusēm vai masu medijiem, cieša sadarbība ar tiesībsargājošām iestādēm); * Dubultais finansējums atlases posmā, pārbaudēs projektu īstenošanas vietā un maksājumu pieprasījumu pārbaudēs (informācija finansējuma saņēmēja mājaslapā, projektu portālā (KPVIS), dubultā finansējuma matricā); * Rezultātu pārbaudes projektu īstenošanas vietā, maksājumu pieprasījumu pārbaudēs (finansējumu saņēmēju iesniegtā rezultātu sasniegšanu pamatojošā dokumentācija, projektu portālā (KPVIS) ievadītie dati.  1. CFLA direktores vietnieks M.Brencis prezentē informāciju par Projektu portālu (KPVIS):  * Tiek veidots pēc ES fondu 2014.-2020.gada plānošanas perioda KPVIS funkcionalitātes parauga, ņemot vērā, ka šie procesi būtiski nemainīsies. Savukārt tās ministrijas, kas nestrādā ar iepriekš minētā perioda KPVIS, tiek aicinātas izrunāt neskaidros jautājumus ar CFLA atsevišķi. * Katrā no procesiem būs sava funkcionalitāte (savi datu lauki) saskaņā ar AF plānā noteikto. * Attiecībā uz Projektu portāla (KPVIS) lietošanas rokasgrāmatu (t.sk. lietotāju piešķiršanas un datu uzkrāšanas principus) tiks piemēroti tādi paši principi kā ES fondu sistēmā. |
| 6. | Atveseļošanas fonda plāna progresa datu ziņošana. | ES fondu investīciju pārvaldības departamenta direktora vietniece J.Gelaha prezentē saistībā ar AF plāna progresa datu ziņošanu EK.   * Saskaņā ar deleģēto aktu projektu, ir izdalāmi 4 datumi progresa datu ziņošanai EK: * 30.aprīlis un 15.oktobris: jāsniedz progresa ziņojumi saskaņā ar Regulas 27.pantu par sasniegtiem atskaites punktiem un mērķiem par periodiem attiecīgi uz 31.decembri un 30.jūniju. Pienākums ziņot attiecas ne tikai uz pusgada laikā noteikto atskaites punktu un mērķu sasniegšanu, bet arī par progresu turpmākajiem 12 mēnešiem. Pirmais ziņojums ir jāiesniedz līdz 2021.gada 30.oktobrim, par ko jau ir pieprasīta informācija attiecīgajām ministrijām. * 28.februārī un 31.augustā:jāsniedz kopējo rādītāju progress par periodiem attiecīgi uz 31.decembri un 30.jūniju. Kopējo rādītāju saraksts ar EK vēl tiek diskutēts. Tie būs jānosaka MK noteikumos par konkrētu investīciju vai reformas ieviešanu un tie būs saistoši finansējumu saņēmējiem. EK šobrīd nav atbildes kā summēt kopīgos rādītājus no dažādiem pasākumiem, tiek strādās pie horizontālas pieejas katrai dalībvalstij, lai ziņošana būtu vienota. FM informēs ministrijas par turpmāko progresu šajā jautājumā. * Saskaņā ar Regulas 22.pantu EK ir jāiesniedz maksājumu pieprasījums. Lai samazinātu iestāžu slogu pavadošo dokumentu sagatavošanai (pārvaldības deklarācijas, pamatojošo dokumentu par atskaites punktu un mērķu sasniegšanu, auditu kopsavilkuma) Latvija ir izvēlējusies sniegt maksājumu pieprasījumu vienreiz gadā, attiecīgi katra gada II ceturksnī jeb kopā ar pirmā pusgada ziņojumu - līdz 30.aprīlim. * Attiecībā uz nacionālo ziņošanas procesu: * pēc būtības ir noteikti divi galvenie termiņi (10.janvāris un 10.jūlijs), līdz kuriem informācijai KPVIS par AF ieviešanas gaitu jābūt savadītai un pieejamai (informāciju līdz šiem datumiem ievada finansējuma saņēmēji, pārbaužu veicēji). Ļoti būtiski, ka dati par attiecīgajā periodā paveikto tiek vadīti KPVIS pakāpeniski. * līdz 25.janvārim un 25.jūlijam nozares ministrijas/Valsts Kanceleja iepazīstas ar kopējo progresu attiecīgajā komponentē, ievada progresa informāciju, kur nepieciešams. Līdz 25.janvārim papildus vēl apstiprina pārvaldības deklarāciju un iesniedz auditu kopsavilkumu. * FM šo informāciju izgūst no KPVIS un integrēs to regulārajā FM pusgada ziņojumā MK līdz 1.martam un 1.septembrim. * MK pieņem lēmumu par atbalsta sniegšanu, lemj par problēmu risinājumu un pieņem citus lēmumus, ja nepieciešams. * Pēc MK apstiprinājuma FM iesniedz datus EK (FENIX un e-pastā). * Diemžēl vēl ir vairāki neskaidri aspekti attiecībā uz ziņošanu, t.i., nav vēl no EK izveidota pusgada ziņošanas veidlapa, nav vēl zināma audita kopsavilkuma veidlapa, vēl nav definēti visi OA obligāti definējami nosacījumi, nav līdz galam skaidrības par piemērojamām korekcijām un korektīvajiem pasākumiem AF īstenojamajās reformās un investīcijās. |
| 7. | Noslēguma jautājumi. | Sanāksmes vadītāja Z.Jansone vēlreiz aicina iestādes iepazīties ar jau sagatavoto informāciju, ņemot vērā, ka liela daļa atbilžu uz saņemtajiem jautājumiem sanāksme slaikā ir ietverta darba kārtībā. Attiecībā uz iekļaujamo informāciju MK noteikumos iestādēm tiks nosūtītas aktualizētas Vadlīnijas (nosūtīts iestādēm 13.10.2021), kas ietvers arī atbildes uz vairākiem sanāksmes laikā saņemtajiem jautājumiem, t.sk. MK noteikumos paredzamo informāciju, kā arī par pašu procesu. Vienlaikus attiecībā uz nodarbinātību un par daļlaika nosacījumiem atgādina, ka tie darbinieki, kas saņem atalgojumu no Tehniskās palīdzības, tiem ir saistoši Tehniskās palīdzības attiecināmības nosacījumi attiecībā uz daļlaiku. Pārējo visu nodarbinātības formu organizē atbilstoši iestādes ierastajai kārtībai. Par izmaksām atsevišķi specifiskie jautājumi jāskaņo ar EK. Visas atbildes uz 07.10.2021. sanāksmē saņemtajiem jautājumiem tiek iekļautas protokolā.  Vienlaikus saskaņā ar AF plānā noteikto iestāžu pienākumu izstrādāt vai pielāgot iekšējās kontroles sistēmu atbilstoši AF specifikai, lai FM kā AF plāna koordinējošā iestāde varētu sekot līdzi iestāžu iekšējo kontroļu sistēmu izstrādes vai pielāgošanas progresam, lūdzam iestādēm sagatavot un iesniegt Finanšu ministrijā AF vadības un kontroles sistēmas/iekšējās kontroles sistēmas aprakstus **līdz š.g. 30.novembrim.** Iesniegtā informācija netiks vērtēta vai analizēta pēc būtības vai sniegti kādi komentāri par to. |

**Papildus saņemtie iestāžu jautājumi/atbildes**

1. *VARAM: Vai tiešām dokumenti jāiesniedz tikai angļu valodā? Vai dokumentu tulkošanu nodrošina nozaru ministrijas vai FM kā koordinators?*

Lai gūtu pilnīgu pārliecību un kontroli, ka EK tiek nosūtīta korekta informācija angļu valodā, aicinām nozaru ministrijām un Valsts kancelejai nodrošināt attiecīgo dokumentu tulkošanu. Tulkošanas procesa paātrināšanai aicinām izmantot automatizētu tulkošanu kā piemēram hugo.lv.

1. *Sabiedriskās politikas centrs PROVIDUS: Kas identificē kvalitatīvos kritērijus OA veidlapā, iestādes?*

OA veidlapā tiek iekļauti atskaites punkti un mērķi no AF plāna, kas tiek detalizētāk sadalīti uzraudzības rādītājos noteiktam laika posmam, piemēram, ziņojot par rādītāju reiz gadā. Skaidrojam, ka reizi pusgadā nepieciešams EK informēt par progresu. Kopīgi ar EK tiks panākta vienošanās, pēc kādiem kritērijiem šis process tiks veikts. Attiecīgi no vairākām iestādēm ir saņemti priekšlikumi uzraudzības rādītājiem un sagaidām, ka EK tos ņems vērā.

1. *EM: Vai ir pietiekami MK noteikumos ietvert atsauci uz horizontālajiem noteikumiem? Vai tomēr ir nepieciešams normas izvērst attiecībā uz funkcijām ministrijā?*

Skaidrojam, ka tas ir atkarīgs no AF plānā paredzētās investīcijas vai reformas specifikas, taču kopumā pietiek ar to, ka valstī ir nostiprināta sistēma horizontālajos noteikumos. Pie nākamajām sarunām ar EK vērsīsim uzmanību uz šo aspektu, taču tas neizslēdz iespēju, ka atsevišķās investīcijās EK no savas puses vēlēsies īpaši atrunāt uzraudzības jautājumus.

1. *VARAM: Jautājums saistīts ar digitālo investīciju virzienu, kur saņēmēji ir valsts institūcijas un tāpēc sākotnēji tika iecerēts šo regulējumu noteikt detalizēti (līdz katram konkrētajam institūcijas projektam) informatīvajā ziņojumā. Savukārt šobrīd pēc saņemtās informācijas par saskaņošanas nepieciešamību ar EK, lūdzam skaidrot, vai pietiktu tikai ar MKN skaņošanu?*

Ar EK tiek skaņoti investīcijas vai reformas ieviešanas nosacījumi, kas satur visas darbības un izmaksu kopumu, kas tika iekļauts un saskaņots AF plānā. 12.10.2021 notika tikšanās starp FM un VARAM par minēto jautājumu.

1. *VARAM: Vai ir zināms, kuras tieši investīcijas (un kurā brīdī) būs jāsaskaņo ar EK?*

Informējam, ka šobrīd pieturamies pie pieņēmuma, ka ar EK jāskaņo pilnīgi visas investīcijas. Attiecībā uz laika rāmi būtu lietderīgi dokumentus sūtīt EK, kad tajos vairs netiek paredzētas būtiskas izmaiņas, ieplānojot tam papildus vismaz 2 nedēļas.

1. *TM: Ņemot vērā skaņošanas procesu, t.sk. iespējamos papildus komentārus no EK puses (ar precizējumu nepieciešamību), pieņemam, ka rēķināties ar divu nedēļu saskaņošanu, visticamāk nevar. Tādēļ, vai būtu iespējams, ka FM padalās ar citām nozaru ministrijām par horizontāliem EK komentāriem?*

Diskusija ar EK ir integrējama skaņošanas procesā. EK ir svarīgi, vai būtiskie elementi atbilst AF plānā noteiktajam. Ņemot vērā, ka EM nav iebildumu par dalīšanos ar EK izteiktajiem komentāriem, pievienojam minētos failus. EK diskusijās norādīja, ka viņu mandāts ir nodrošināt AF plāna adekvātu ieviešanu.



1. *LM: Šobrīd OA veidlapās ietvertā informācija liecina par nepieciešamību atskaitīties par AF plānā noteiktajiem atskaites punktiem/mērķiem un starpposma vērtībām, tomēr, cik sapratām no iepriekšējām diskusijām ar FM, papildus būs jāatskaitās arī pret kopējiem rādītājiem - kā ir plānots organizēt atskaitīšanos par šiem rādītājiem?*

Kopējo rādītāju progress ir viens no deleģētā aktā ietvertā pienākuma ziņošanai EK līdz 28.02. un 31.08. Par kopējo rādītāju sarakstu turpinās diskusijas ar EK un tiklīdz būs skaidrība par ziņojamo datu kopu, nosūtīsim informāciju ministrijām un Valsts KancelejaiAttiecīgi tos būs jānosaka arī MK noteikumos vai informatīvajā ziņojumā par konkrētu investīciju ieviešanu un tie būs saistoši finansējumu saņēmējiem un informāciju par rādītāju sasniegšanas progresu finansējuma saņēmējam būs jāievada KPVIS. Paredzams, ka šos datus varēs izgūt no Projektu portāla (KPVIS), neprasot iestādēm papildus ieguldījumu datu sniegšanā.

1. *LM: Praktisks jautājums - vai AF investīciju regulējuma (MKN/informatīvais ziņojums) dokumentu plūsma tiks organizēta caur FM vai ministrija pati to dara? Ja otrs variants - kam dokumenti nosūtāmi (kontaktpersona)?*

To nodrošina FM kā AF plāna koordinējoša iestāde, attiecīgi aicinām dokumentu projektus sūtīt uz rrf@fm.gov.lv.

1. *VM: Vai gadījumā, ja izmaksās nebija precīzi ieliktas izdevumu pozīcijas, piemēram par audita izmaksām, vai šāda lieta skaitās AF plāna izmaiņas? Vai arī izmaksās noteiktās izdevumu pozīcijas nostaigā pa pozīcijām pēc reāliem iepirkumiem, vai šīs ir plāna izmaiņas?*

Skaidrojam, ka gadījumos, kad nozares ministrija vai Valsts kanceleja konstatē, ka AF plānā un tā pielikumos noteiktos rādītājus nebūs iespējams sasniegt, vai nepieciešamas izmaiņas AF plānā un tā pielikumos saistībā ar noteikto izmaksu aprēķina metodiku, kā arī par jebkādām citām būtiskām izmaiņām/atkāpēm no plānā apstiprinātā, nozares ministrijai vai Valsts kancelejai nepieciešams informēt FM kā AF plāna koordinējošo iestādi par nepieciešamību gatavot grozījumus AF plānā. FM kā AF plāna koordinējošā iestāde izvērtēs rosināto grozījumu AF plānā nepieciešamības pamatojumu un rosinās EK grozījumus AF plānā.

Maksājumi AF ir atkarīgi no atskaites punktu un mērķu sasniegšanas. EK norāda, ka netiks "pārskatīta" informācija par izmaksām, kā arī EK nepārbaudīs vai nelūgs dalībvalstis pamatot faktiskās izmaksas ar aplēstajām izmaksām. Minētais EK skaidrojums attiecas uz AF plānā nostiprinātajām izmaksu pozīcijām un summām pret definētajiem atskaites punktiem un mērķiem (*costings)*, kas no EK puses tika izvērtētas, atbilstoši no iestādēm saņemtajiem pamatojumiem, izvērtējumiem un aprēķiniem un uz situācijām, ja nav citu indikāciju par šādu procesu izveikšanas nepieciešamību.Attiecīgi institūciju pienākums ir atskaites punktu un mērķu atbilstoša sasniegšana, ievērojot AF plānā apstiprināto finanšu apjomu. Ja AF plānā ir apstiprināts izmaksu aprēķins ar vairākām izmaksu pozīcijām, lai pamatotu nepieciešamo finanšu apjomu EK AF plāna izstrādes brīdī, iestāde nodrošina atskaites punktu un mērķu sasniegšanu atbilstoši paredzētajām un no EK apstiprinātajām izmaksu pozīcijām. Ja nepieciešama kādas no AF plānā apstiprinātās izmaksu pozīcijas nomaiņa, aizstāšana vai jaunu pozīciju iekļaušana, visas izmaiņas jāskaņo ar EK.

Vēršam uzmanību, ka gan nacionāliem, gan EK auditoriem ir tiesības veikt kontroles un pieprasīt uzrādīt visu attiecīgo izmaksu pamatojošos dokumentus, lai pārliecinātos par izmaksu atbilstību un drošas finanšu pārvaldības nodrošināšanu. Attiecīgi nozares ministriju, Valsts kancelejas un finansējuma saņēmēju uzdevums ir nodrošināt atskaites punktu un mērķu sasniegšanu ar AF plānā norādīto un apstiprināto finansējumu, nodrošinot drošas finanšu pārvaldības ievērošanu, ievērojot nacionālo likumdošanu un normatīvo regulējumu. Atgādinām, ka AF plānu skaņo ne tikai EK, bet arī ES Padome.

1. *EM: Ekonomikas ministrijai ir līdzīgs jautājums, konkrēti par īres māju programmu attiecībā uz izmaksām, un fleksibilitāti, piemēram, nosakot būvniecības izmaksas, jo saprotams, ka MKN tiek skaņoti ar nozari, un ir attiecīgi veiktas attiecināmo būvniecību izmaksu izmaiņas m2. Jautājums - kurā gadījumā attiecināmo izmaksu izmaiņas salīdzinājumā ar AF plānā ietverto, ir skaņojamas / neskaņojamas ar EK?*

Skatīt sniegto skaidrojumu iepriekš. Minētās izmaksas ir iekļautas gan AF plānā, gan plāna pielikumā par izmaksu metodoloģiju, līdz ar to izmaiņas ir skaņojamas ar EK. Ja nepieciešams, aicinām informēt FM par nepieciešamību organizēt tehnisku sarunu ar EK.

1. *VARAM: Kādu noteikt vienotu dokumentu glabāšanas termiņu projektu īstenotājiem? Šobrīd ir pateikts 5 gadi pēc pēdējā EK maksājuma veikšanas.*

Vēršam uzmanību uz darba kārtībā 7.punktā norādīto “Informatīvajā ziņojumā vai MK noteikumos jānosaka projekta dokumentācijas glabāšanas nosacījumus un ilgumu, kuriem jābūt pieejamiem piecus gadus pēc pēdējā maksājuma veikšanas, ja vien specifiskie normatīvie akti nenosaka garāku dokumentu glabāšanas termiņu, piemēram, komercdarbības atbalsta gadījumā (kas nosaka vispārējo dokumentu glabāšanas termiņu atbalsta saņēmējiem – 10 gadi no komercdarbības atbalsta piešķiršanas brīža), kā arī AF investīciju administrēšanā iesaistīto institūciju piekļuves tiesības tiem. EK paredz iespēju 5 gadus pēc pēdējā maksājuma veikšanas veikt auditu konkrētās investīcijas vai reformas īstenošanas sasniegto atskaites punktu un mērķu pārbaudei.

1. *VARAM: Pirms sanāksmes materiālā tika pieminēts, ka ir plānots izstrādāt bāzes nosacījumus pārkāpumu konstatēšanai, ziņošanai un atgūšanai. Vai ir zināms, kad šie nosacījumi būs izstrādāti? Tie būtu svarīgi iestāžu IKS izstrādei.*

Šie bāzes nosacījumi šobrīd ir izstrādes stadijā un drīzumā tiks izsūtīti informācijai visām iesaistītajām iestādēm.

1. *VARAM:  vai AF vajadzībām tiek paredzēts mainīt Projektu portāla (KPVIS) tiesību piešķiršanas kārtību?*

Skaidrojam, ka pašlaik tiek izstrādāts jauns AF KPVIS modulis uz esošās KPVIS 2014 - 2020 funkcionalitātes bāzes, papildinot ar AF raksturīgo specifisku regulējumu. Principiālas izmaiņas lietotāju tiesību piešķiršanas kārtībā neplānojam.

1. *VARAM: Vai nozaru ministrijām savā uzraudzības kārtībā par tās kompetencē uzraugāmiem īstenojamiem projektiem ir jāparedz iepirkuma pārbaudes, ja iepirkuma pirmspārbaudes veiks IUB?*

Skaidrojam, ka IUB līdzīgi kā ES fondu vadības un kontroles sistēmas ietvaros nodrošinās izlases veida pārbaudes, līdz ar to arī iestādēm ir jāparedz mehānisms šo procesu uzraudzības nodrošināšanai.

1. *VARAM: Precizējošs jautājums MK noteikumu / informatīvā ziņojuma izstrādes kontekstā. Vai pareizi interpretēt, ka valsts atbalsta sniegšanas gadījumā ir izstrādājami tieši MK noteikumi?*

Skaidrojam, ka valsts atbalsta regulējums neparedz noteiktu nacionālā juridiskā pamata formu, ar kuru būtu piešķirams valsts atbalsts. Tomēr esošie skaidrojumi un AF atbalsta izstrādes vadlīnijas nosaka, ka MK noteikumu vai MK informatīvā ziņojuma izstrādes izvēles pamatā ir konkursa atlases principi – to esamība vai neesamība, kas AF atbalsta piešķiršanas kontekstā ir tikpat nozīmīgi, kā valsts atbalsta piešķiršanas nosacījumi. Attiecīgi, ja AF atbalsts kvalificējas kā valsts atbalsts, lai lemtu par AF finansējuma piešķiršanas pamatotību, valsts atbalsta piešķiršanas nosacījumu izvērtēšanai aicinām izvēlēties MK noteikumu formu kā atbilstošāko un izsekojamāko risinājumu.

1. *VARAM: Lūdzam precizēt, vai un kā RI, FM IAD un IUB sniegto informāciju iekļaut informatīvajā ziņojumā vai MK noteikumos?*

FM kā AF plāna koordinējošā iestāde ir izstrādājusi vadlīniju[[3]](#footnote-3) projektu par AF plāna reformu un investīciju ieviešanas nosacījumu noteikšanu, kas iekļaujami MK informatīvajos ziņojumos vai MK noteikumos par AF plāna reformu vai investīciju ieviešanu. Sadaļā par Investīciju uzraudzību noteikts, ka informatīvajā ziņojumā vai MK noteikumos, nepieciešams paredzēt pārbaužu un uzraudzības nosacījumus, ņemot vērā investīcijas specifiku, vienlaikus ņemot vērā, ka projektu izdevumu veikšanas termiņš un investīciju ieviešanas termiņš ir līdz 2026.gada 31.augustam. Attiecīgi nepieciešams plānot pārbaužu un uzraudzības pasākumus, tā, lai līdz minētajam termiņam būtu iespējams gūt pārliecību par atskaites punktu un mērķu sasniegšanu, to pamatojošās dokumentācijas pietiekamību. Tāpat vadlīnijās paredzēts, ka jāietver nosacījumus vismaz šādu pārbaužu veikšanai:

1) interešu konflikta, korupcijas un krāpšanas novēršana;

2) dubultfinansējuma riska novēršana;

3) sasniegto atskaites punktu un mērķu pamatojošās dokumentācijas pārbaude, t.sk. datu ticamības pārbaude.

1. *VARAM: Vai CFLA veic pārbaudes visos projektos balstoties uz risku izvērtējumu, t.sk., kurus "uzrauga" nozaru ministrija?*

Lūdzam skat. darba kārtības 5.punktā norādīto. Izlases veidā un balstoties galvenokārt uz 3K (korupcija, krāpšana, interešu konflikts) un 2F (dubultfinansējums), kā arī sasniegto atskaites punktu un mērķu datu ticamību CFLA veiks visiem AF projektiem.

1. *VARAM: Vai šādas izlases veidošana būtu balstīta t.sk. uz ministrijas veikto risku izvērtējumu (ministrijas "uzraudzības" projektiem)?*

CFLA informē, ka sagaida arī nozaru ministriju un Valsts kancelejas viedokli par riskantākajām jomām, projektiem un finansējuma saņēmējiem.

1. *Valsts kanceleja:*

* *Ja PVN izmaksas nav attiecināmas finansēšanai no AF plāna un līdz ar to neietilpst AF plāna izmaksu tabulās, tad kā ir jāplāno AF plāna projekta finansējuma kopsumma un kā nosakāmi projekta budžeta griesti starpresoru vienošanās un līgumos ar finansējuma saņēmējiem?*

Papildus tiks skaidrots pie MK 17.07.2018. noteikumu Nr.421 “Kārtība, kādā veic gadskārtējā valsts budžeta likumā noteiktās apropriācijas izmaiņas” grozījumiem.

* *Zinot, ka AF plāna projekta īstenošanas personāls var strādāt tikai uz noteikta laika darba līguma pamata, kā būtu piesaistāms daļslodzes personāls, kurš vienlaikus ir iesaistīts vairāku projektu īstenošanā un kuram ar darba devēju ir spēkā darba līgums uz nenoteiktu laiku? Vai ir pieļaujams darba līgumā atsevišķā sadaļā definēt AF plāna projekta īstenošanas pienākumus, kuri veicami noteikta laika/termiņa ietvaros un tas tiks uzskatīts par leģitīmu pamatu personāla iesaistei AF plāna projekta īstenošanā, saprotot, ka AF plāna vajadzībām līgums (tā daļa) ir uz noteiktu laiku?*

Attiecināmās darbības un izmaksas ir iestrādātas AF plānā katras reformas un investīcijas izmaksu pamatojumā. Specifiski attiecināmības jautājumi individuāli ir jāskaņo ar EK. VM minētais jautājums tika nosūtīts EK, uz ko ir saņemta EK atbilde un tā ir pievienota protokolam. Nodarbinātības formu un veidu iestāde organizē atbilstoši iestādes ierastajai kārtībai un Darba likumam.



* *Kāds ir process AF plāna administrēšanas finansējuma pieprasīšanai valsts budžetā? Finansējums jāpieprasa no 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai", pamatojoties uz MK 07.09.2021. sēdē apstiprināto informatīvo ziņojumu "Par Latvijas Atveseļošanas un noturības mehānisma plāna ieviešanu"? Kad šo pieprasījumu var veikt?*

Steidzamības kārtībā tiks virzīti MKN 80.00.00 programmu grozījumi, paredzot, ka valsts priekšfinansējumu un neattiecināmo izmaksu segšanai prasīs līdzekļu pārdali no 80.00.00. programmas saskaņā ar spēkā esošo MK noteikumu Nr.421 24.1. un 24.3.apakšpunktiem, savukārt MKN grozījumi tiks papildināti ar jaunu punktu par līdzfinansējuma piešķiršanu administrēšanas izdevumu segšanai saskaņā ar Informatīvo ziņojumu par AF ieviešanu. Projekts ir ievadīts TAP iestādēm uz saskaņošanu steidzamības kārtā. Pēc minēto grozījumu spēkā stāšanās iestādes var pieprasīt finansējumu administratīvo izmaksu segšanai.

Papildus skaidrojam, ka nozares ministrija un Valsts kanceleja, izstrādājot savā pārziņā esošās AF plānā iekļautās reformas vai investīcijas atbalsta piešķiršanas mehānisma ieviešanas kārtību, tās ietvaros risina arī PVN attiecināšanas jautājumu. Atsevišķs normatīvais akts par PVN nav jāizstrādā.

1. *EM: Vai VARAM / CFLA plāno izstrādāt kopējas vadlīnijas, lai nodrošinātu vienādu “Nenodarīt būtisku kaitējumu (Do No Significant Harm (DNSH))” principu pārbaudi visās programmās? Piemēram, būvniecības programmām DNSH ir norādīts "veicot darbus ēkā/objektā 70% no radītājiem būvniecības (ne bīstamajiem) atkritumiem vai demontāžas atkritumiem, atkritumi jānodod šī atkritumu veida pārstrādātājiem". Vai būs vienota pieeja, kā visās programmās šo pārbaudīt?*

Skatīt EK vadlīnijas – Commission Notice “Technical guidance on the aplication of “do not significant harm” under Recovery and Resilience Facility Regulation” pieejamas: https://ec.europa.eu/info/sites/default/files/c2021\_1054\_en.pdf

Atgādinām, ka EK ir aicinājusi ieviešanas nosacījumus (MKN un IZ) skaņot ar EK, jo īpaši, lai nodrošinātu principa “Nenodarīt būtisku kaitējumu” pareizu un nepārprotamu piemērošanu atbilstoši AF plānā panāktajām vienošanās.

CFLA un VARAM neplāno izstrādāt papildus vadlīnijas, jo DNSH ir katras nozares ministrijas pašnovērtējums.

1. *Valsts kanceleja: Kā AF ietvaros izskatās maksājuma pieprasījums, ko CFLA prasīs iesniegt finansējuma saņēmējiem?*

CFLA ir sagatavojuši pirmo redzējumu gan par projekta datiem, gan par maksājuma pieprasījuma datiem. Drīzumā nosūtīs arī iestādēm gan informācijai, gan priekšlikumiem. Maksājuma pieprasījuma formu vai veidlapu kā tādu neplāno stiprināt. Izstrādās datu laukus, lai iestādes atbilstoši MKN Nr.621 8.5.punktu var iesniegt nepieciešamo informāciju AF pusgada un maksājuma pieprasījuma sagatavošanai. Datu lauki tiks veidoti, ievērojot ES regulas 2021/241 22.panta un 27.panta iesniedzamo datu prasības.

Links uz regulu: <https://eur-lex.europa.eu/eli/reg/2021/241/oj/?locale=LV>

1. *VM: Vai ir kāda aktuāla informācija par AF plāna atlikušo nepiešķirto un vēl neieplānoto finansējumu?*

Informējam, ka gala apjoms būs zināms 2022.gadā. Ņemot vērā pozitīvo IKP dinamiku, ir maza iespēja, ka būs būtisks pārpalikums, ja vispār tāds būs.

1. *ALTUM: Precizējošs jautājums par DNSH: vai AF plāna pielikumā pievienotajā DNSH novērtējumā ietvertie apsvērumi un nosacījumi ir jāiekļauj investīciju programmu MK noteikumos kā vērtēšanas kritēriji? Tas, ka plāna ietvaros ir veikts DNSH novērtējums, vēl automātiski negarantē, ka šīs prasības un nosacījumi pēc noklusējuma tiks ievēroti finansētajos projektos.*

Attiecībā uz DNSH - nosacījumiem jābūt iekļautiem MKN vai informatīvajā ziņojumā, kā arī atlases kritērijos.

1. *VARAM: Vai ir iespējams saņemt piemērus datiem, kas tiek uzskatīti par apliecinājumu progresam, kad vēl nav sasniegti reformu vai investīciju mērķi/atskaites punkti?*

Lūdzam skatiet EK vadlīniju 5.sadaļu “Milestones, targets, timeline”



Minētajās EK vadlīnijās norādīts, ka attiecībā uz atskaites punktiem tiem jābūt ticamiem un ir jāizvairās no nenoteiktiem vai subjektīviem pasākumiem. Vienlaikus EK vadlīnijās ir minēts arī piemērs.

1. *VARAM: Vēlamies precizēt, vai informatīvos ziņojumus iespējams virzīt ārpus VSS procesa, iepriekš saskaņojot ar iesaistītajām pusēm?*

Skaidrojam, ka 07.09.2021. protokollēmums Nr. 6.punkts ir paredzējis arī šo steidzamības kārtību, kad informatīvos ziņojumus un MK noteikumus par AF ieviešanu var virzīt steidzamības kārtībā.

1. *IeM: Ievērojot ierobežotos resursus programmu administrēšanai, cik ļoti pārējie apsaimniekotāji plāno pašu spēkiem nodrošināt uzraudzības procesu? Proti pārbaudes projektu īstenošanas vietās, maksājumu pieprasījumu uzraudzība, 2F un 3K uzraudzību, cik liels tvērums ir plānots ar viņu pašu plānotājiem iekšējiem resursiem?*

Aicinām konsultēties individuāli ar citām iestādēm par iekšējiem procesiem. Šie procesi plānojami individuāli katrā iestādē, izvērtējot savu specifiku un riskus. Aicinām pārskatīt jau šobrīd veiktās darbības pamatfunkciju ietvaros (uzraudzības, kontroles procesus), jo virknei kontroļu jau šobrīd jābūt nodrošinātām iestāžu IKS ietvaros. Vienlaikus aicinām konsultēties ar savas iestādes iekšējo auditu vienību.

1. *VARAM: Ja rodas tāda situācija, ka tomēr objektīvu iemeslu dēļ nevar sasniegt projekta rezultātu pilnībā noteiktajā gadā, vai uzreiz ir sankcijas vai tomēr ir iespēja sniegt skaidrojumu?*

AF plānā un CID (Padomes īstenošanas lēmumā) definētie atskaites punkti un mērķi pilnā (100%) apjomā jāsasniedz noteiktajā laika grafikā. Ja kāds no atskaites punktiem vai mērķiem netiek sasniegts pilnīgi, finansējums no EK netiek saņemts. Procentuāls finansējuma piešķīrums atbilstoši izpildes procentam netiek paredzēts no EK puses. Starpposma rādītāji, kas būs noteikti OA, būs saistoši dalībvalstij, bet tie kalpos kā uzraudzības mehānisms jeb atskaitīšanās ceļā uz CID noteiktajiem atskaites punktiem un mērķiem. Ja tomēr gada griezumā iestāde saprot, ka nevarēs sasniegt atskaites punktus un mērķus, tad katrs gadījums tiks skatīts individuāli un vienīgais risinājums ir grozījumi AF plānā, taču tad ir sarunas ar EK. Aicinām iekļauties noteiktajos termiņos.

1. Iestādes vadības izveidotā struktūra, ieviestie procesi un iekšējās kontroles pasākumi, kā arī atbalsta funkcijas noteiktu produktu un pakalpojumu sniegšanai klientiem/sabiedrībai. [↑](#footnote-ref-1)
2. Visaptveroša risku vadība procesu, sistēmu un iestādes līmenī, kā arī fokuss uz konkrētiem riska pārvaldības mērķiem- atbilstība likumiem, noteikumiem un pieņemamai ētiskai uzvedībai, iekšējā, t.sk. finanšu kontrole, informācijas un tehnoloģiju drošība, ilgtspēja un kvalitātes nodrošināšana klientiem/sabiedrībai. [↑](#footnote-ref-2)
3. “Vadlīnijas informatīvā ziņojuma vai Ministru kabineta noteikumu izstrādei par Eiropas Savienības Atveseļošanas un noturības mehānisma plāna reformas vai investīcijas ieviešanu” [↑](#footnote-ref-3)